Chendo

Miguel Porlán Noguera eli Chendo (s. 12. lokakuuta 1961 Totana, Murcian maakunta, Espanja) on espanjalainen entinen jalkapalloilija. Hän edusti koko ammattilaisuransa Real Madridia.

 Ura 

Chendo aloitti jalkapalloilun Totanassa koulunsa joukkueissa. Syyskuussa 1977 hän osallistui pääkaupungin suurseuran Real Madridin koetilaisuuteen, jossa hän vakuutti seuran edustusjoukkueen silloisen valmentajan Luis Molownyn. Pian tämän jälkeen hän liittyi seuran juvenil-juniorijoukkueeseen, josta hän nousi kolmen vuoden päästä Segunda Divisiónissa pelanneeseen reservijoukkueeseen Castillaan.Jugadores de leyenda Real Madrid. Viitattu 18.10.2008. Chendo ja useat muut reservijoukkueen pelaajat saivat tilaisuutensa tehdä ensiesiintymisensä Real Madridin edustusjoukkueessa 11. huhtikuuta 1982 ottelussa Castellónia vastaan,Ficha del jugador LFP. Viitattu 18.10.2008. kun ammattilaispelaajat lakkoilivat.Huelga sin fecha El Mundo. Viitattu 18.10.2008. Kaudella 1982–1983 hän pelasi kolmessa liigacupin ottelussa.

Kaudella 1983–1984 Chendo nousi suurempaan rooliin Juan Josén loukkaannuttua, ja hän otti pian oikean laitapuolustajan tontin omakseen useiksi vuosiksi. Kaudella 1985–1986 Chendo saavutti ensimmäisen seitsemästä Espanjan pääsarjamestaruudestaan, joiden lisäksi hän voitti urallaan myös Espanjan cupin, Espanjan liigacupin, Espanjan supercupin ja UEFA Cupin. Kirkkain kruunu tuli hänen pelaajauransa viimeisellä kaudella 1997–1998, jolloin hän oli mukana voittamassa Mestarien liigaa. Hän pelasi Real Madridissa yhteensä 463 virallista ottelua, joista 363 Espanjan pääsarjassa.

Espanjan maajoukkueessa Chendo pelasi 26 ottelua vuosina 1986–1990. Maajoukkue-ensiesiintymisensä hän teki ystävyysottelussa Neuvostoliittoa vastaan 22. tammikuuta 1986. Chendo otti osaa vuosien 1986 ja 1990 MM-kilpailuihin, joista jälkimmäisessä hän pelasi kaikissa Espanjan otteluissa.Jugadores de la selección  Fútbol en la Red. Viitattu 18.10.2008.

Pelaajauransa jälkeen Chendo on toiminut Real Madridin edustusjoukkueen delegaattina.Chendo a Torres: ”Yo gané en mi debut en Barcelona” AS. Viitattu 18.10.2008.

 Saavutukset 

 Primera División (7): 1986, 1987, 1988, 1989, 1990, 1995, 1997
 Copa del Rey (2): 1989, 1993
 Supercopa de España (5): 1988, 1989, 1990, 1993, 1997
 Copa de la Liga (1): 1985
 Mestarien liiga (1): 1998
 UEFA Cup (2): 1985, 1986

 Lähteet 

Luokka:Espanjalaiset jalkapalloilijat
Luokka:Vuonna 1961 syntyneet
Luokka:Elävät henkilöt